Madwar l-Unjoni Ewropea kien hemm mewġa favur il-partiti ewro-xettiċi b’mod partikolari fi Franza u fir-Renju Unit fejn il-partiti ta’ Marine Le Pen u Nigel Farage kisbu l-akbar ammont ta’ voti rispettivament. L-ewwel indikazzjonijiet juru li fil-Parlament Ewropew li jmiss il-Popolari se jibqgħu l-akbar grupp politiku għalkemm se jkunu tilfu madwar 60 siġġu. Il-President tal-Kummissjoni Ewropea, Josè Manuel Barroso għamel sejħa lill-partit li huma favur l-UE biex jingħaqdu qaq0ċċa  wara li deher biċ-ċar li dawk li vvutaw fl-elezzjonijiet fit-28 pajjiż membru biddlu l-fiżonomija tal-Parlament Ewropew billi rduppjaw in-numru ta’ membri minn partiti populisti, il-lemin xettiku u x-xellug estrem, dan ta’ l-aħħar kontra l-issikkar taċ-ċinturin. Huwa rrapportat li qal dalgħodu li “huwa indispensabbli li dawn jingħaqdu biex l-Ewropa tfassal ordni globali fejn nistgħu niddefendu l-valuri u l-interessi tagħna”. Żied jgħid li l-aħjar pass biex jindirizzaw ir-riżultat huwa li jieħdu azzjoni deċisiva biex jipprovdu tkattir ekonomiku u ħolqien tax-xogħol. Il-votazzjoni jidher li kienet ta’ 43 fil-mija – l-istess bħal fl-2009. Il-partit taċ-ċentru lemin mistennija jkunu l-akbar forza b’212-il siġġu fi’Parlament ta’ 751, bis-Soċjalisti jirbħu 185, il-Liberali 71, il-Ħodor 55 u x-xellug estrem 45. Il-partiti ewro-xettiċi flimkien mistennija jkunu t-tielet forza b’143 siġġu. Forsi l-akbar skoss politiku seħħ fi Franza bil-Front Nazzjionali ta’ Marine Le Pen joħroġ bħala l-akbar partit. Tant kienet evidenti x-xejra li mingħajr ma stenna għal riżultat uffiċjali l-Prim Ministru Franċiż Manuel Valls mar fuq it-TV u qal li l-vot huwa “terrimot” għal Franza u l-Ewropa. Il-FN rebaħ madwar kwart tal-voti bil-Partit Konservattiv 20 fil-mija u s-Soċjalisti tal-President Hollande fit-tielet post. Le Pen qalet lill-partitarji tagħha li l-poplu tkellem ċar. Iċ-ċittadini, qalet, ma jridux aktar tmexxija min-nies barra mill-fruntieri Franċiżi, minn kummissarji u teknokratiċi tal-unjoni li mhuimex eletti. “Iridu protezzjoni mill-globalizzazzjoni u jridu jieħu lura f’idejhom ir-riedni tad-destin tagħhom.” Il-partit tal-ħabib tagħha fl-Olanda, dak ta’ Geert Wilders, tilef żewġ siġġijiet. Fl-Ingilterra, wara li ġew dikjarati nofs ir-riżultati, il-Partit UKIP ta’ Nigel Farage għandu 12-il siġġu mit-73 li għandha l-Ingilterra fil-Parlament Ewropew. Il-Partit Konservattiv ta’ David Cameron jinsab it-tieni u l-Partit Laburista t-tielet. L-agħar li marru huma l-Liberali li mhumiex mistennija li jirbħu siġġu wieħed. Fil-Greċja, il-partit tal-lemin estrem Sebħ Dehbi hu maħsub li kiseb 10 fil-mija. Madankollu, ir-rebbħieħ hawnhekk huwa l-moviment Syriza, li mistenni jikseb 27 fil-mija tal-voti. Dan ma jaqbilx mal-awsterità Fil-Ġermanja, l-akbar stat membru tal-unjoni u li l-aktar għandu siġġijiet, 96, id- DemoKristjani tal-Kanċillier Angela Merkel żammew posthom bħala l-partit ewlieni b’36 fil-mija tal-voti. Is-soċjalisti se jispiċċaw it-tieni b’27 fil-mija u l-ewroxettiċi, l-AfD sebgħa fil-mija. Die Link, il-partit xellugi estrem ħa tmienja fil-mija. Fid-Danimarka, il-Partit tal-Poplu, li wkoll huwa tal-lemin, mistenni joħroġ rebbieħ, iżda diġà qal li mhux lest jagħmel alleanza mal-partit ta’ Le Pen. Fi Spanja, il-partiti ż-żgħar, l-aktar lejn ix-xellug estrem, ukoll skussaw liż-żewġ partit l-kbar – il-konservattivi u s-soċjalisti. Fl-Italja, il-Partit Demokratiku tal-Prim Ministru Matteo Renzi jinsab fuq quddiem b’40.37 fil-mija tal-voti, bil-Moviment Cinque Stelli ta’ Beppe Grillo it-tieni (21 fil-mija) u Forza Italia ta’ Berlusconi it-tielet bi15.4 fil-mija. Fl-Awstrija, il-partit tal-lemin estrem, il-Partit tal-Ħelsien, mistenni jirbaħ 20 fil-mija tal-voti. Fl-Ungerija, il-moviment neo-faxxista Jobbik ħa 15 fil-mija. Fl-Irlanda, marru tajjeb is-Sinn Fein. Fil-Belġju, in-nazzjonalisti fjammingi, N-VA, se jirbħu bejn 32 u 34 fil-mija tal-voti. Jean-Claude Juncker, l-għażla tal-Partit Popolari Ewropew biex jieħu l-post ta’ Josè Manuel Barroso bħala President tal-Kummissjoni Ewropea, qal li l-grupp tiegħu qed jirbaħ l-elezzjonijiet u allura għandu d-dritt li jiġġverna. Martin Schulz, is-soċjalista li kien President tal-Parlament Ewropew, qal li r-rebħa ta’ Le Pen fi Franza hija “ġurnata ħażina għall-UE meta partit bi programm razzista, xenofobiku u anti-Semitiku jirbaħ 25 fil-mija tal-voti”.